**Aivars Kalējs. Komponists un jubilārs**

**Ceturtdien, 22.aprīlī svinam komponista un ērģelnieka AIVARA KALĒJA jubileju, kad jubilāra dzimšanas dienā pl. 20.00 tiešraides koncertā no Rīgas Doma izskanēs mākslinieka jubilejas autorkoncerts. Muzicēs ērģelnieki Vita Kalnciema un Liene Andreta Kalnciema, Ilze Barlo, Aigars Reinis un, protams, arī pats vakara jubilārs. Blakus A. Kalēja jau agrāk komponētiem skaņdarbiem ērģelēm solo koncertā izskanēs nesen radīta mūzika un pirmatskaņojumu piedzīvos kāds jaundarbs. Mūziku papildinās komentāri un sarunas ar Radio 3 Klasika žurnālisti Rūtu Paulu.**

**Koncerts notiek sadarbībā ar Latvijas Radio 3 Klasika. Klausies Radio 3 Klasika tiešraidē vai skaties Rīgas Doma (*Riga Cathedral Walcker Organ*) *Youtube* kontā. Saite atrodama arī www.doms.lv**

**AIVARS KALĒJS** ir komponists, ērģelnieks, pianists un ērģeļu vēsturnieks, kopš 1989. gada – Rīgas Jaunās Sv. Ģertrūdes baznīcas ērģelnieks. 1974. gadā beidzis profesora Ā. Skultes kompozīcijas klasi Latvijas konservatorijā un 1977. profesora N. Vanadziņa ērģeļu klasi. Koncertējis lielākajā daļā Eiropas valstu, kā arī Japānā, ASV, Kanādā un Kolumbijā. Trīs reizes uzstājies Parīzes Dievmātes katedrālē, spēlējis Eiropas lielākās ērģeles Pasavā un lielākās baznīcu ērģeles pasaulē – Velleslijas militārās akadēmijas katedrālē pie Ņujorkas. Piedalījies daudzos pasaules mūzikas festivālos. Labprāt improvizē, nevairoties no džeza mūzikas elementiem.

A. Kalēja – komponista – daiļradē ir gan simfoniskā, vokālā un kora mūzika, gan kamermūzika un klaviermūzika, bet īpaša vieta atvēlēta ērģeļmūzikai, kas arvien vairāk tiek atskaņota pasaulē. A. Kalēja mūziku izdevušas tādas izdevniecības kā *Musica Baltica*, *Bärenreiter*, *Eres un Musikform* Vācijā. A. Kalējs ir ieguvis godalgotas vietas vairākos kompozīcijas konkursos: "Sibīrijas bērni", "Kremerata Baltica", Baznīcas dziesmu konkursā, starptautiskajā konkursā *Sinfonia Baltica* u.c.

**Turpinājumā dažas jubilāra atbildes uz mūsu uzdotiem jautājumiem, bet vairāk klausieties 22.aprīļa vakara tiešraidē:**

**Kā un kad sākās Jūsu interese par ērģelēm?**

Kad biju mazs, gāju vecaimātei līdzi dievkalpojumā Grīvaišu baznīcā. Tur gan ērģeļu nebija – tās karā nopostītas. Bērnībā svētdienu rītos radio garajos viļņos, tieši virs vidējo viļņu Rīgas, klausījos garīgos koncertus no Vācijas -Baha kantātes un ērģeļmūziku, vēlāk, no 1962.gada koncertus Domā. Ērģeļu skaņa fascinēja un pārņēma savā varā. Tēvatēvs, kuru vairs nesastapu, bija darinājis ērģeles ar koka stabulēm un, nepazīdams notis, spēlējis korāļus pēc dzirdes mājas dievkalpojumos – vērā ņemama saikne tuvos rados.

**Kur un pie kā esat mācījies ērģeļspēli?**

Sākot no 18 gadu vecuma, konservatorijā pie profesora Nikolaja Vanadziņa. Vēlāk, esot prof. Leonīda Vīgnera koru koncertmeistaram, saņēmu no viņa vērtīgas norādes ērģeļspēlē.

**Kādi piedzīvojumi/ atgadījumi saistās ar ērģeļspēli?**

Kopā ar Tālivaldi Deksni, reizēm ņemot līdzi nu jau lielo Meistaru P. Vasku, apbraukātas un apskatītas lielākā daļa luterāņu un katoļu baznīcu ērģeles, vienlaikus veidojot Latvijas ērģeļu katalogu; vairākas ērģeles labotas. 1980-to gadu sākumā panākta 85 ērģeļu tiesiska aizsardzība un beidzās to postīšana padomju laika bezdievības ietvaros.

**Kādu mūziku vislabprātāk klausāties? Kādu mūziku vislabprātāk pats spēlējat?**

Klausos lielos dižgarus – Bahu, Bēthovenu, Mocartu, Vivaldi, Rahmaņinovu – mūziku, kas radīta cilvēka izaugsmei, ne dzirdes kairināšanai, vai risina šauri tehniskas problēmas, neatklāj neko vairāk par komponista paša kompleksiem. Klausos izcilos džeza pianistus: O. Pītersonu, E. Garneru, A. Teitumu, Dž. Šīringu un B. Evansu. Atklāju un spēlēju arī mazpazīstamu komponistu jaukus skaņdarbus, vairoties no dežūrrepertuāra. Ir daudzi atklājumi tepat Latvijā. Kritērijs: vai mūzika kalpo gaismai, tīrībai, skaidrībai un patiesībai, neliekot klausīties un maldīties depresīvas un neskaidri nomācošas mūzikas noskaņās. Sabiedrībā nopietni kritēriji, kādai jābūt mūsdienu mūzikai, lielā mērā pazaudēti.

**Kur un kā vislabāk rodat iedvesmu komponēšanai?**

Iedvesmu īpaši nav jāmeklē – bieži dzirdu mūziku, bet ne visu vērts pierakstīt. Reizēm sāku improvizēt un tieku līdz tēmai vai melodijai. Virkne pierakstu gadiem gaida, kad īstenosies skaņdarbā. Netiešā veidā mani ietekmē  harmoniskā, pasakainā Latvijas daba un gadalaiki, ar ko esam aplaimoti; mūsu 20. gadsimta 1.puses tēlotāja māksla, Vecrīga. Vairāki ērģeļdarbi vai to fragmenti  tapuši Rīgas Domā – Doma ērģeles var būt neizsīkstošs avots jaunradei. Dažkārt esmu nācis uz Domu spēlēt, bet aizrāvies ar mūzikas sacerēšanu.